A BIZOTTSÁG 2006/78/EK IRÁNYELVE
(2006. szeptember 29.)
a kozmetikai termékekről szóló 76/768/EGK tanácsi irányelv II. mellékletének a műszaki fejlődéshez történő hozzáigazítása céljából való módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kozmetikai termékekre vonatkozó tagállami jogszabályok közelítéséről szóló, 1976. július 27-i 76/768/EGK tanácsi irányelvre (1) és különösen annak 8. cikke (2) bekezdésére,
a kozmetikai termékek és fogyasztóknak szánt nem élelmiszer termékek tudományos bizottságával folytatott konzultációt követően,
mivel:
(1)
A nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendelet (2) szerint az. 1. vagy 2. kategóriába tartozó anyagok közé sorolt állati melléktermékek nem kerülhetnek technikai termék, mint például kozmetikai termék termelési láncába. A Közösségben előállított kozmetikai termékek eredetére vonatkozó korlátozásokat ezért ki kell terjeszteni az importált termékekre.
(2)
Mivel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) V. mellékletében meghatározott különleges fertőzési veszélyt jelentő anyagok szerepelnek az 1774/2002/EK rendeletben meghatározott 1. kategóriába tartozó anyagok között, a 76/768/EGK irányelv II. melléklete 419. számú bejegyzésében nem kell hivatkozni az említett mellékletre.
(3)
A 999/2001/EK rendelet 22. cikke (1) bekezdésével összhangban a rendelet XI. melléklete A. részének rendelkezéseit az 5. cikk (2) vagy (4) bekezdésének megfelelő határozat elfogadásának időpontjáig kell alkalmazni, amely után az említett rendelet 8. cikke és annak V. melléklete lép hatályba.
(4)
A 76/768/EGK irányelvet ennek megfelelően módosítani kell.
(5)
Az ebben az irányelvben meghatározott intézkedések összhangban vannak a Kozmetikai Termékek Állandó Bizottságának véleményével,
ELFOGADTA EZT AZ IRÁNYELVET:
1. cikk
A 76/768/EGK irányelv II. mellékletének 419. számú bejegyzése helyébe a következő szöveg lép:
„419.
az 1774/2002/EK európai parlamenti és tanácsi rendelet (4) 4. illetve 5. cikkében meghatározott 1. és 2. kategóriába tartozó anyagok, valamint az azokból származó összetevők.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2007. március 30-ig megfeleljenek. E rendelkezések szövegét és a rendelkezések és az irányelv közötti megfelelési táblázatot haladéktalanul eljuttatják a Bizottsághoz.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azon főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. szeptember 29-én.